Paul Biya

Paul BIYA (n. la 13-an de februaro 1933 en la vilaĝo Mvomeka'a de la provinco Suda Kameruno sub la nomo Paul Biya’a Bi Mvondo) estas la dua, nun oficianta prezidanto de Kameruno ekde la 6-a de novembro 1982.

Aktuale al 2025, jam 92-jaraĝa, li estis elektita por la oka sinsekva oficperiodo. Tiel li estas la dua plej longe enpostenata prezidanto en Afriko (post Teodoro Obiang Nguema Mbasogo en Ekvatora Gvineo), la plejlonge sinsekve servanta nuna ne-reĝa nacia gvidanto en la mondo, kaj la plej maljuna ŝtatestro en la mondo. 

 Politika kariero 
Li eklaboris por la prezidanto Ahmadou Ahidjo en 1962. Li fariĝis ministro-ŝtatsekretario pri la Prezidenteco en 1968, kaj sekve iĝis ĉefministro de Kameruno en 1975. Biya fariĝis prezidanto la 6-an de novembro 1982, kiam Ahidjo decidis rezigni sian postenon pro malsano. Biya spertis puĉon en 1984 (organizitan de Ahidjo laŭ certaj fontoj), okaze de kio batalis la lojala kameruna armeo kontraŭ la ribela prezidanta gardistaro. Li organizis en 1992 la unuan plurpartian baloton en la historio de la lando, kaj venkis sian politikan kontraŭulon John Fru Ndi danke al malforta plimulto. Li sekve estis denove reelektita okaze de la prezidantaj balotoj de 1997 kaj 2004.

En 2004 Biya gajnis novan baloton por sepjara mandato, danke al malkonkorda opozicio. Plie estiĝis duboj pri la honesteco de tiu baloto.

La gardistaro de Biya rimarkiĝis la 23-an de februaro 2011, kiam ĝi enkarcerigis Louis-Tobie Mbida, kiu estis la plej verŝajna kontraŭulo de Biya en la prezidanta baloto de oktobro 2011. Sekve la prezidanto ankaŭ konfirmiĝis en la balotoj de 2011 kaj 2018 por ambaŭfoje ankoraŭ sepjara mandato.

Kategorio:Prezidantoj de Kameruno
Kategorio:Kamerunaj politikistoj
Kategorio:Nuntempaj ŝtatestroj
Kategorio:Naskiĝintoj en Kameruno